Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 691/13/8806	Košice, 17.12.2013
EEČ : 2-65-396-2013

U Z N E S E N I E

Trestná vec:	obvinená XXXXX  
Prečin:	Ohrozovanie mravnej výchovy mládeže podľa § 211 odsek 1 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
V priebehu školského roka 2012/13 ako rodič umožnila svojim deťom viesť záhaľčivý spôsob života a to tým spôsobom, že zanedbala povinnú školskú dochádzku svojich synov a to XXXXX, nar. 16. 12. 1996, žiaka VIII. A triedy Základnej školy s vyučovacím jazykom maďarským v Turni nad Bodvou a XXXXX, nar. 20. 12. 1997, žiaka V. ST triedy Základnej školy s vyučovacím jazykom maďarským v Turni nad Bodvou, v dôsledku čoho mal. XXXXX v školskom roku 2012/13 bez ospravedlnenia vymeškal 126 vyučovacích hodín a mal. XXXXX v školskom roku 2012/13 vymeškal bez ospravedlnenia celkom 124 vyučovacích hodín, čím ich z nedbanlivosti vydala do nebezpečenstva spustnutia. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ v Turni nad Bodvou uznesením sp. zn. ORP-1105/TU-KS-2013 zo dňa 11. 10. 2013 vzniesol obvinenie XXXXX pre prečin ohrozovania mravnej výchovy mládeže podľa § 211 ods. 1 písm. b) Trestného zákona na tom skutkovom základe, ako je to uvedené vyššie.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradí škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,

c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Po preskúmaní spisového materiálu som zistil, že u obvinenej sú splnené zákonné podmienky pre podmienečné zastavenie trestného stíhania.

	Trestný zákon za prečin, pre ktorý je obvinená stíhaná, ustanovuje hornú hranicu trestu odňatia slobody do päť rokov.

	Obvinená sa k spáchanu prečinu v prípravnom konaní v celom rozsahu priznala, vyhlásila, že spáchala trestný čin a dala súhlas pre prípadné rozhodnutie prokurátora o podmienečnom zastavení trestného stíhania.

	Škoda nevznikla žiadna.

	Zo správy z miesta trvalého bydliska vyplýva, že obvinená požíva dobrú povesť a v priestupkovom konaní doposiaľ riešená nebola. Podľa odpisu z registra trestov súdom doteraz potrestaná nebola.

	Vzhľadom na osobu obvinenej, jej  doterajší nezávadný spôsob života, okolnosti prípadu som dospel k záveru, že doposiaľ vedené trestné stíhanie už dostatočne výchovne zapôsobilo na obvinenú  a možno dôvodne predpokladať,      že podmienečné zastavenie trestného stíhania bude na ňu vplývať tak, aby sa v budúcnosti nedopustila žiadneho protiprávneho konania.

	Keďže boli splnené všetky zákonné podmienky pre podmienečné zastavenie trestného stíhania, považujem toto rozhodnutie za opodstatnené.

	Podľa § 217 ods.1 Trestného poriadku, ak obvinená v priebehu skúšobnej doby viedla riadny život, splnila povinnosť nahradiť spôsobenú škodu a vyhovela aj ďalším uloženým obmedzeniam, rozhodne orgán, ktorý trestné stíhanie v prvom stupni podmienečne zastavil, že sa obvinená osvedčila. Inak rozhodne a to prípadne počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor